ทิพยฯขยายฐานจับประกันกลุ่มองค์กรใหญ่
ทิพยประกันภัย ขยายตลาดพีเอ สุขภาพ ทำเบี้ย 5,500 ล้าน เดินหน้าจับองค์กรใหญ่ขยายฐานประกันกลุ่ม
23 พ.ค. 2555

ทิพยประกันภัย ขยายตลาดพีเอ สุขภาพ ทำเบี้ย 5,500 ล้าน เดินหน้าจับองค์กรใหญ่ขยายฐานประกันกลุ่ม
นายทนงศักดิ์ ศรีเรืองสุข รองกรรมการผู้จัดการใหญ่ บริษัท ทิพยประกันภัย เปิดเผยว่า บริษัทคาดว่าในปีนี้จะทำเบี้ยจากกลุ่มธุรกิจประกันอุบัติเหตุส่วนบุคคล (พีเอ) และประกันสุขภาพได้ตามเป้าที่ 5,555 ล้านบาท เพิ่มขึ้นจากปี 2554 ที่ทำเบี้ยกลุ่มนี้ได้ 4,600 ล้านบาท โดยในช่วงไตรมาสแรกที่ผ่านมากลุ่มนี้ทำเบี้ยได้แล้ว 2,100 ล้านบาท ทั้งนี้มีลูกค้ากลุ่ม 80% และรายย่อย 20% ขณะที่ปีนี้ตั้งเป้าเบี้ยรับรวม 2 หมื่นล้านบาท
ล่าสุดบริษัทได้ร่วมมือกับกองทุนบำเหน็จบำนาญข้าราชการ (กบข.) ในโครงการ “ประกันสุขภาพส่วนเพิ่ม เพื่อสมาชิก กบข.” โดยบริษัทจะนำเสนอขายแบบประกันสุขภาพและพีเอที่ได้ออกแบบเป็นพิเศษให้กับสมาชิก กบข.และครอบครัวภายใต้ชื่อ “ทิพยฯ เติมเต็ม” ซึ่งจะมีแบบให้เลือกด้วยกัน 5 แบบ ขึ้นกับความต้องการของสมาชิก กบข. ค่าเบี้ยเริ่มต้นที่ปีละ 870 บาท ถูกกว่าตลาด 30% 
ทั้งนี้ ทิพยฯ ตั้งเป้าเบี้ยจากโครงการนี้ที่ 300 ล้านบาท หรือไม่ต่ำกว่า 1 แสนราย จากฐานสมาชิก กบข.ทั้งหมด 1.2 ล้านราย และครอบครัวสมาชิก 3.3 ล้านราย 
นายโอฬาร วงศ์สุรพิเชษฐ์ ประธานเจ้าหน้าที่บริหาร บริษัท ฟอลคอนประกันภัย กล่าวว่า บริษัทก็เข้าร่วมโครงการ โดยเสนอแบบประกันภัยทันตกรรมไอเดนทอล ที่ให้ความคุ้มครองการรักษาพยาบาลสุขภาพฟันโดยเฉพาะ ซึ่งมีด้วยกัน 3 แบบ ค่าเบี้ยเริ่มต้นที่ 5,521 บาทต่อปี ตั้งเป้าเบี้ยจากประกันทันตกรรมปีนี้ไว้ที่ 40-50 ล้านบาท
น.ส.โสภาวดี เลิศมนัสชัย เลขาธิการ กบข. กล่าวว่า โครงการนี้จะทำให้สมาชิก กบข.ที่ต้องพักรักษาอาการเจ็บป่วยไม่ต้องกังวลเกี่ยวกับค่าใช้จ่ายส่วนเกินที่ไม่สามารถเบิกได้ตามสิทธิ